ΕΛΛΗΝΙΚΗ ΔΗΜΟΚΡΑΤΙΑ

ΕΙΡΗΝΟΔΙΚΕΙΟ ΦΑΡΣΑΛΩΝ

Αριθμός

**49 / 2020**

**ΠΡΑΞΗ**

Ο ΔΙΕΥΘΥΝΩΝ ΤΟ ΕΙΡΗΝΟΔΙΚΕΙΟ ΦΑΡΣΑΛΩΝ

ΕΙΡΗΝΟΔΙΚΗΣ

ΑΘΑΝΑΣΙΟΣ ΜΠΛΑΝΤΑΣ

Αφού έλαβε υπόψη του :

***1)*** την με αριθμό **Δ1α/ΓΠ.οικ 17734/12.03.2020 απόφαση των Υπουργών Εθνικής Άμυνας, Υγείας και Δικαιοσύνης** ( ΦΕΚ Β΄ 833/12.03.2020 ), σύμφωνα με την οποία κρίνεται ότι, για προληπτικούς λόγους δημόσιας υγείας ***α)*** κατά τα αναφερόμενα στην από 12.03.2020 εισήγηση της Εθνικής Επιτροπής Προστασίας Δημόσιας Υγείας έναντι του κορωνοϊού COVID-19 σε συνδυασμό με ***β)*** το άρθρο 11 της από 11.03.2020 Πράξης Νομοθετικού Περιεχομένου «*Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊού COVID-19 και της ανάγκης περιορισμού της διάδοσής του*», **πρέπει** **να ανασταλεί προσωρινά η λειτουργία των Δικαστηρίων της Χώρας από την 13.03.2020 έως και 27.03.2020**,

***2)*** του ότι δεν υφίσταται Κανονισμός Εσωτερικής Υπηρεσίας του παρόντος Δικαστηρίου ( Ειρηνοδικείου Φαρσάλων ) αλλά και του ότι τα ειδικότερα ζητήματα λειτουργίας των Δικαστηρίων ρυθμίζονται με αποφάσεις των οργάνων διοίκησης αυτών ( βλ. άρθρο τρίτο παρ. 4 εδάφιο β΄ της ανωτέρω απόφασης ) καθώς και, τέλος,

***3)*** την προάσπιση κυρίως της δημόσιας υγείας αλλά και τις υπηρεσιακές ανάγκες για την εύρυθμη λειτουργία των υπηρεσιών του Ειρηνοδικείου Φαρσάλων καθώς και την προστασία της υγείας των υπηρετούντων στη Γραμματεία αυτού

**ΑΠΟΦΑΣΙΖΕΙ**

***1)*** Κατά το χρονικό διάστημα από την 13η Μαρτίου έως και την 27η Μαρτίου 2020 ( 13.03.2020 – 27.03.2020 ), **θα εκδικασθούν μόνο προσωρινές διαταγές** και πολιτικές υποθέσεις που έχουν ήδη προσδιοριστεί προς συζήτηση και εκδικάζονται **κατά την ειδική διαδικασία των ασφαλιστικών μέτρων**.

***2)*** Ο Ειρηνοδίκης υπηρεσίας **δύναται να προσδιορίζει αιτήσεις ασφαλιστικών μέτρων** με προφανώς εξαιρετικά επείγοντα χαρακτήρα και αιτήσεις χορήγησης προσωρινής διαταγής εντός του ως άνω χρονικού διαστήματος.

***3)*** Από τη Γραμματεία του Δικαστηρίου θα γίνεται δεκτή αποκλειστικά και μόνο η κατάθεση όσων ενδίκων μέσων η καταληκτική ημερομηνία λαμβάνει χώρα κατά το ως άνω διάστημα της αναστολής των εργασιών.

***4)*** Κατάθεση δικογράφων, αιτήσεων έκδοσης διαταγής πληρωμής καθώς και συζήτηση αιτήσεων ασφαλιστικών μέτρων με αντικείμενο την εγγραφή προσημείωσης υποθήκης κατά το χρονικό διάστημα αναστολής των εργασιών, θα γίνεται δεκτή **μόνο σε περίπτωση κινδύνου παραγραφής** ( για την κατάθεση δικογράφων, αιτήσεων έκδοσης διαταγών πληρωμής ) και **όλως εξαιρετικά λόγω επικειμένου κινδύνου** (για την εγγραφή προσημείωσης) αντίστοιχα και κατόπιν προηγούμενης σχετικής έγκρισης του Ειρηνοδίκη υπηρεσίας.

***5)*** Η λειτουργία της Γραμματείας του Δικαστηρίου περιορίζεται στις αναγκαίες ενέργειες για τη διεκπεραίωση των ανωτέρω υποθέσεων και μόνο καθώς και εκείνων που, κατά περίπτωση και κατά την κρίση του Ειρηνοδίκη υπηρεσίας, έχουν κατεπείγοντα χαρακτήρα και χρήζουν άμεσης αντιμετώπισης.

***6)*** Ενόψει της αναστολής των νομίμων και δικαστικών προθεσμιών για τη διενέργεια διαδικαστικών πράξεων ενώπιον των Δικαστηρίων που προβλέπεται στη υπό στοιχείο -1- ανωτέρω απόφαση, η προθεσμία **κατάθεσης εγγράφων προτάσεων και προσθήκης / αντίκρουσης** επ’ αυτών ( 100 ημέρες και 115 ημέρες αντίστοιχα ) για τις υποθέσεις της αμφισβητούμενης ( τακτικής ) διαδικασίας ( άρθρο 237 ΚΠολΔ ), που η προθεσμία κατάθεσης αυτών λήγει κατά το διάστημα της αναστολής ( δηλαδή από 13.03.2020 έως και 27.03.2020 ), **παρατείνεται μέχρι και την 01η Απριλίου 2020 ( 01.04.2020 )** προκειμένου να είναι δυνατόν να τηρηθεί και η προβλεπόμενη από τις οικείες διατάξεις του ΚΠολΔ τριήμερη προθεσμία διενέργειας των ενόρκων βεβαιώσεων (δηλαδή 30ή, 31η Μαρτίου και 1η Απριλίου 2020, δύο τουλάχιστον εργάσιμες ημέρες πριν από τη λήψη αυτών + μία ημέρα λήψης της ένορκης βεβαίωσης = τρείς ημέρες συνολικά, λαμβανομένου υπόψη ότι οι ημερομηνίες των 28.03.2020 και 29.03.2020 είναι Σάββατο και Κυριακή αντίστοιχα ) και, επομένως, για όλες τις ως άνω υποθέσεις **θεωρείται ότι το «*…κλείσιμο…*» του φακέλου** των δικογραφιών ( κατ’ άρθρο 237 παρ. 4 ΚΠολΔ ) **ολοκληρώνεται την 01.04.2020, ημέρα Τετάρτη**.

***7)*** Οι αιτήσεις ασφαλιστικών μέτρων ( 2 υποθέσεις ), που έχουν προσδιοριστεί να συζητηθούν στο κατάστημα του Ειρηνοδικείου Φαρσάλων την **18.03.2020** ( ημέρα Τετάρτη ), **θα συζητηθούν κανονικά** κατά την ημέρα και ώρα που έχουν προσδιορισθεί λόγω του επείγοντος χαρακτήρα αυτών.

***8)*** Σημειώνεται στο σημείο αυτό ειδικότερα ότι : ***α)*** όσον αφορά μεν τις **προανακρίσεις** αλλά και την ετήσια **επιθεώρηση Ληξιάρχων και Δικαστικών Επιμελητών** που είχαν προσδιοριστεί να λάβουν χώρα την 16.03.2020, ημέρα Δευτέρα, αυτές **θα λάβουν χώρα κανονικά** λόγω του επείγοντος χαρακτήρα τους ( προανακρίσεις για τις οποίες έχουν επιδοθεί κλήσεις ) αλλά και του μικρού αριθμού των επιθεωρουμένων (ένας Ληξίαρχος, μία Δικαστική Επιμελήτρια) αντίστοιχα, ***β)*** όσον δε αφορά την **εξέταση μαρτύρων** που είχε τυχόν προσδιοριστεί να λάβει χώρα κατά τη δικάσιμο της 18.03.2020 ( ένορκες βεβαιώσεις στα πλαίσια της τακτικής διαδικασία – νέος ΚΠολΔ ), κρίνεται ότι **θα πρέπει να επιδοθούν νέες σχετικές κλητεύσεις στους εκάστοτε αντιδίκους ( καθ’ ων ) και να λάβει χώρα νέος προσδιορισμός ημερομηνίας εξέτασης** (κατόπιν συνεννόησης με τη Γραμματεία του παρόντος Δικαστηρίου), προκειμένου να αποφευχθούν τυχόν δικονομικά απαράδεκτα, ελλείψει μάλιστα σχετικής νομοθετικής πρόβλεψης.

***9)*** Στο πλαίσιο των γενικών κατευθύνσεων που έχουν δοθεί από το Υπουργείο Υγείας, ο Ειρηνοδίκης Φαρσάλων **προτρέπει τους πολίτες αλλά και τους πληρεξουσίους δικηγόρους αυτών να ΜΗΝ ΕΠΙΣΚΕΠΤΟΝΤΑΙ τις υπηρεσίες της Γραμματείας του Ειρηνοδικείου ΕΑΝ ΔΕΝ ΠΑΡΙΣΤΑΤΑΙ ΕΚΤΑΚΤΗ ΑΝΑΓΚΗ**. Για το λόγο αυτό θα μπορούν να επικοινωνούν με το τηλέφωνο της Γραμματείας στον αριθμό ( 24910 ) 22492 αλλά και να επισκέπτονται στην επίσημη ιστοσελίδα της υπηρεσίας στον ιστότοπο <https://eirfarsal-gr.webnode.gr> , για την εξυπηρέτησή τους σε όλες τις εργάσιμες ώρες και ημέρες και όσον αφορά το σύνολο των υπηρεσιών που παρέχονται.

***10)*** Στην περίπτωση τυχόν νέας αναστολής ή παράτασης αυτής, θα υπάρξει σχετική νεώτερη ανακοίνωση.

*Υποχρεώνει* τη Γραμματεία του παρόντος Δικαστηρίου ***1)*** να αναρτήσει αντίγραφο της παρούσας πράξης στον πίνακα ανακοινώσεων της υπηρεσίας ( Ειρηνοδικείο Φαρσάλων ) και ***2)*** να αποστείλει αντίγραφο αυτής με τη μέθοδο της τηλεομοιοτυπίας ( FAX ) άλλως με αποστολή σχετικού ηλεκτρονικού μηνύματος ( e-mail ) με συνημμένο το περιεχόμενο της παρούσας πράξης σε ηλεκτρονική μορφή αμέσως μετά τη δημοσίευση αυτής, ***2α)*** στο **Ειρηνοδικείο Λάρισας** ( της έδρας του Πρωτοδικείου ) προκειμένου να αναρτηθεί τον πίνακα ανακοινώσεων της ανωτέρω υπηρεσίας καθώς και ***2β)*** στον **οικείο Δικηγορικό Σύλλογο** (Λάρισας), προκειμένου να λάβουν άμεση γνώση οι διάδικοι και οι πληρεξούσιοι δικηγόροι αυτών και να προβούν στις σχετικές ενέργειες.

*Κρίθηκε*, αποφασίστηκε και δημοσιεύθηκε σήμερα, την **13.03.2020**.

Ο ΔΙΕΥΘΥΝΩΝ ΤΟ ΕΙΡΗΝΟΔΙΚΕΙΟ ΦΑΡΣΑΛΩΝ

ΕΙΡΗΝΟΔΙΚΗΣ

ΑΘΑΝΑΣΙΟΣ ΜΠΛΑΝΤΑΣ